IVL บวกเกือบ 3% ลุ้นผลการดำเนินงาน Q3/58 โตแจ่ม-กำไรทั้งปีสูงกว่าปีก่อน
IVL บวกเกือบ 3% ณ เวลา 11.50 น. ราคาอยู่ที่ 20.80 บ. บวก 0.50 บ. หรือ 2.46% สูงสุดที่ 21.40 บ. ต่ำสุดที่ 20.60 บ. มูลค่าซื้อขายที่ 620.71 ลบ. โดยปัจจัยที่ส่งผลให้ราคาหุ้นมีการปรับตัวขึ้น คาดว่านักลงทุนเข้ามาซื้อเก็งกำไร หลังจากบริษัทคาดว่าใน Q3/58 รายได้จะโต 8% อีกทั้งมองกำไรปีนี้จะสูงกว่าปีก่อนที่ทำได้ 1.49 พันลบ.
28 ส.ค. 2558

ผู้สื่อข่าวรายงานว่า ราคาหุ้นบริษัท อินโดรามา เวนเจอร์ส จำกัด (มหาชน) หรือ IVL ณ เวลา 11.50 น. ราคาอยู่ที่ 20.80 บาท บวก 0.50 บาท หรือ 2.46% สูงสุดที่ 21.40 บาท ต่ำสุดที่ 20.60 บาท มูลค่าซื้อขายที่ 620.71 ล้านบาท ขณะที่ดัชนีตลาดหุ้นไทยโดยรวมบวก 1.14%

โดยปัจจัยที่ส่งผลให้ราคาหุ้นมีการปรับตัวขึ้น คาดว่ามาจากประเด็นที่บริษัทคาดว่าในไตรมาส 3 รายได้จะเติบโต 8% บนพื้นฐานของราคาน้ำมันดิบเฉลี่ยที่ 60-65 ดอลลาร์ต่อบาเรล
ทั้งนี้บริษัทคาดว่าผลการดำเนินงานในช่วงไตรมาส 3/58 จะเติบโตได้ดี เนื่องจากผลิตภัณฑ์ของบริษัทยังมีความต้องการที่มากขึ้นอย่างต่อเนื่อง ตามการเพิ่มขึ้นของรายได้ที่ใช้จ่ายจริง เนื่องจากราคาน้ำมันดิบและก๊าซธรรมชาติปรับตัวลดลง รวมทั้งความต้องการผลิตภัณฑ์ที่เพิ่มขึ้น เพื่อทดแทนเส้นใยและบรรจุภัณฑ์อื่นๆ
ขณะที่คาดว่ากำไรสุทธิปีนี้สูงกว่าปีก่อนที่ทำได้ 1,485.38 ล้านบาท โดยเป็นผลจากบริษัทมุ่งเน้นการเพิ่มผลิตภัณฑ์ที่มีมูลค่าเพิ่มในกลุ่มผลิตภัณฑ์ รวมถึงยังขยายการดำเนินงานไปยังผลิตภัณฑ์ที่จำเป็น (Necessities) ในตะวันตก ทำให้ช่วยสนับสนุนการทำกำไรในปีนี้
 